[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.2.2006

COM(2006) 50 τελικό

2003/0210 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την προστασία των υπόγειων υδάτων από τη ρύπανση

2003/0210 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την προστασία των υπόγειων υδάτων από τη ρύπανση (Κείμενο που ενδιαφέρει τον ΕΟΧ)

1- ΙΣΤΟΡΙΚΟ

Ημερομηνία διαβίβασης της πρότασης του ΕΚ και του Συμβουλίου (έγγραφο COM(2003) 550 τελικό – 2003/0210(COD): | 22 Σεπτεμβρίου 2003 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 31 Μαρτίου 2004 |

Ημερομηνία γνωμοδότησης της Επιτροπής των Περιφερειών: | 12 Φεβρουαρίου 2004 |

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: | 28 Απριλίου 2005 |

Ημερομηνία διαβίβασης της τροποποιημένης πρότασης: | 22 Ιουνίου 2005 |

Ημερομηνία έγκρισης της κοινής θέσης | 23.1.2006 |

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Τα υπόγεια ύδατα αποτελούν σημαντικό φυσικό πόρο που κυρίως χρησιμοποιείται για την άντληση πόσιμου ύδατος, τη βιομηχανία και τη γεωργία. Παράλληλα έχει υψηλή περιβαλλοντική αξία δεδομένου ότι αλληλεπιδρά με τα επιφανειακά ύδατα και τους υγρότοπους και ως εκ τούτου αντιπροσωπεύει καθοριστικής σημασίας μέρος του κύκλου του ύδατος που επιβάλλεται να προστατευθεί.

Η πρόληψη της ρύπανσης των υπογείων υδάτων αποτέλεσε μέριμνα της κοινοτικής νομοθεσίας από το 1980 και, πιο πρόσφατα, μέσω της οδηγίας πλαίσιο για το νερό που εκδόθηκε το 2000.

Ωστόσο, εξακολουθούν να μην υφίστανται σαφή κριτήρια σχετικά με τον καθορισμό ποιοτικών στόχων για τα υπόγεια ύδατα, και ιδιαίτερα την καλή χημική τους κατάσταση. Επιπλέον χρειάζεται να ληφθούν ειδικά μέτρα για την πρόληψη και τον έλεγχο της ρύπανσης των υπογείων υδάτων. Αυτό αναγνωρίστηκε κατά την έγκριση της οδηγίας πλαίσιο για το νερό το άρθρο 17 της οποίας καλεί την Επιτροπή να διατυπώσει πρόταση για την αντιμετώπιση των ως άνω αναγκών.

Βάσει των ανωτέρω, και μετά από τη διενέργεια αναλυτικών διαβουλεύσεων με τους εμπλεκόμενους η Επιτροπή δημοσίευσε πρόταση για νέα οδηγία σχετικά με την προστασία των υπογείων υδάτων από τη ρύπανση το Σεπτέμβριο του 2003[1]. Η εν λόγω πρόταση περιέχει τα κάτωθι κύρια στοιχεία:

- καθεστώς συμμόρφωσης για την αξιολόγηση της καλής χημικής κατάστασης των υπογείων υδάτων όσον αφορά περιορισμένο αριθμό ρύπων όπου επικρατούν τα υφιστάμενα κοινοτικά πρότυπα·

- κριτήρια για την αξιολόγηση της χημικής κατάστασης των υπογείων υδάτων βάσει των προτύπων περιβαλλοντικής ποιότητας, που καλούνται να καθιερώσουν τα κράτη μέλη στο εκάστοτε ενδεδειγμένο επίπεδο (εθνικό, λεκάνης του ποταμού ή επιμέρους υπογείων υδάτων), ανάλογα με τις διακυμάνσεις των συνθηκών που χαρακτηρίζουν τα υπόγεια ύδατα, τις υφιστάμενες πιέσεις και τις σχετικές χημικές ουσίες·

- κριτήρια για τον εντοπισμό ουσιαστικών ανοδικών τάσεων στις συγκεντρώσεις των ρύπων των υπογείων υδάτων και καθορισμό των εναρκτήριων σημείων αναστροφής της τάσης·

- μέτρα για την πρόληψη ή τον περιορισμό των άμεσων και έμμεσων εισροών ρύπων στα υπόγεια ύδατα.

Η πρόταση παρέχει σαφείς προδιαγραφές που εξασφαλίζουν την επίτευξη των περιβαλλοντικών στόχων της οδηγίας πλαίσιο για το νερό σε ό,τι αφορά τα υπόγεια ύδατα. Παράλληλα η πρόταση εξασφαλίζει την ενδεδειγμένη ισορροπία μεταξύ θεμάτων που θα πρέπει να αντιμετωπιστούν σε κοινοτικό επίπεδο και θεμάτων τα οποία είναι σκοπιμότερο να αφεθούν στα κράτη μέλη.

3- ΣΧΟΛΙΑ ΓΙΑ ΤΗΝ ΚΟΙΝΗ ΘΕΣΗ

3.1 Γενικά σχόλια

Στην τροποποιημένη πρότασή της, η Επιτροπή αποδέχθηκε πλήρως, εν μέρει ή επί της αρχής 67 από τις 89 τροποποιήσεις που ενέκρινε το Ευρωπαϊκό Κοινοβούλιο κατά την πρώτη ανάγνωση. 54 τροποποιήσεις έχουν πλέον ενσωματωθεί, επιλέξει ή ως προς το νόημα, στην κοινή θέση.

Η Επιτροπή αποδέχθηκε όλες τις τροπολογίες που επιδίωκαν να διευκρινισθεί το πεδίο εφαρμογής της πρότασης, ιδίως μάλιστα όσες αφορούσαν το καθεστώς συμμόρφωσης σχετικά με την καλή χημική κατάσταση των υπόγειων υδάτων. Η Επιτροπή δεν αποδέχθηκε τροπολογίες οι οποίες επαναλάμβαναν διατάξεις της οδηγίας πλαίσιο για το νερό και αναφέρονταν στα οικοσυστήματα των υπόγειων υδάτων.

Το Συμβούλιο ενσωμάτωσε καθοριστικής σημασίας τροπολογίες του Ευρωπαϊκού Κοινοβουλίου που αφορούσαν τη συμμόρφωση προς τους κανόνες για την καλή χημική κατάσταση των υπογείων υδάτων, τον εντοπισμό και την αναστροφή των τάσεων καθώς και τις εξαιρέσεις που σχετίζονταν με τις διατάξεις περί πρόληψης ή περιορισμού της εισροής ρύπων.

Η Επιτροπή θεωρεί ότι η κοινή θέση που εγκρίθηκε με ειδική πλειοψηφία στις 8.12.2005 εν γένει δεν μεταβάλλει ως προς την προσέγγιση ή τους στόχους την πρόταση και κατά συνέπεια μπορεί να την υποστηρίξει γενικά με τη μορφή που έχει σήμερα.

3.2 Λεπτομερή σχόλια

3.2.1 Τροπολογίες του Κοινοβουλίου που έγιναν δεκτές από την Επιτροπή και ενσωματώθηκαν πλήρως, εν μέρει ή καταρχήν στην κοινή θέση

Οι τροπολογίες 2, 5, 6, 9, 12, 13, 14, 15, 17, 19, 20, 26, 28, 29, 30, 31, 32, 33, 34, 39, 42, 47, 48, 55, 57, 58, 59, 63, 65, 88, 89 και 90 ενσωματώθηκαν σε διάφορους βαθμούς. Αποσαφηνίζουν τα κριτήρια για την αξιολόγηση της καλής χημικής κατάστασης των υπογείων υδάτων και τις διατάξεις για την «πρόληψη ή τον περιορισμό». Η τροπολογία 60 έγινε δεκτή από την Επιτροπή υπό την προϋπόθέση ότι θα περιλάβει παραπομπή στην οδηγία για τη νιτρορρύπανση η οποία ενσωματώθηκε στην κοινή θέση, αυτό ευθυγραμμίζεται προς το πνεύμα της τροπολογίας 64. Το μέρος Γ της κοινής θέσης βασικά καλύπτει τις τροπολογίες 66, 67, 68, 69, 70 και 71, με τη διαφορά ότι ο όρος «τιμές κατωφλίου » διατηρήθηκε από το Συμβούλιο μολονότι το Ευρωπαϊκό Κοινοβούλιο συνέστησε να χρησιμοποιηθεί μόνο ο όρος «ποιοτικά πρότυπα για τα υπόγεια ύδατα». Ελήφθη επίσης υπόψη η τροπολογία 72. Τέλος οι τροπολογίες 73, 74, 75, 76, 77, 78, 79, 81, 82, 83 και 84 σχετικά με τις τεχνικές απαιτήσεις για την αξιολόγηση και την αναστροφή των τάσεων ενσωματώθηκαν εν μέρει ή καταρχήν στην κοινή θέση. Το Συμβούλιο αποφάσισε να απλοποιήσει το παράρτημα IV ενσωματώνοντας γενικές διατάξεις όσον αφορά τις απαιτήσεις για τον χαρακτηρισμό και την αναστροφή των τάσεων, αντί της διατήρησης πινάκων με κοινές χρονικές διάρκιες που ενδεχομένως να μην μπορούσαν να εφαρμοστούν σε όλες τις περιπτώσεις υπογείων υδάτων.

3.2.2 Κοινοβουλευτικές τροπολογίες που απορρίφθηκαν από την Επιτροπή αλλά ενσωματώθήκαν πλήρως, εν μέρει ή καταρχήν στην κοινή θέση

Η τροπολογία 18 απορρίφθηκε από την Επιτροπή, αλλά ενσωματώθηκε εν μέρει στην κοινή θέση. Η συγκεκριμένη τροπολογία αναφέρεται σε αυξήσεις των συγκεντρώσεων των ρύπων στα υπόγεια ύδατα που θεωρούνται σημαντικές από περιβαλλοντική σκοπιά. Το Συμβούλιο άλλαξε τη διατύπωση που είναι πλέον σαφέστερη στον αντίστοιχο νέο ορισμό 3 του άρθρου 2. Η τροπολογία 50 είχε επίσης απορριφθεί αλλά ενσωματώθηκε στην κοινή θέση ως παράγραφος 4 του άρθρου 6.

3.2.3 Τροπολογίες του Κοινοβουλίου που απορρίφθηκαν από την Επιτροπή και το Συμβούλιο και δεν ενσωματώθήκαν στην κοινή θέση

Οι τροπολογίες 3 , 4 , 7 , 10 , 11 , 16 , 21 , 23 , 27 , 40 , 49 , 93 , 51 , 52 , 54 , 56 , 62 και 80 απορρίφθηκαν και από τα δύο θεσμικά όργανα και δεν συμπεριλήφθηκαν στην κοινή θέση. Οι ως άνω τροπολογίες επαναλάμβαναν διατάξεις της οδηγίας πλαίσιο για το νερό, παραδείγματος χάρη όσον αφορά τα υπόγεια ύδατα που χρησιμοποιούνται για πόση ( 3 , 4 , 62 ), ποσοτικά θέματα που αφορούσαν τα υπόγεια ύδατα ( 7 , 10 και 80 ), αναφορές σε ανθρώπινα ή οικοτοξικολογικά κριτήρια ( 27 ), ή προσέθεταν νέες διατάξεις σχετικά με τη διαχείριση τοποθεσιών που έχουν ήδη από καιρό υποστεί ρύπανση ( 23 , 93 και 49 ). Ένα μέρος της τροπολογίας 88 (για τα οικιακά απόβλητα) απορρίφθηκε. Δεν διατηρήθηκαν τα προληπτικά μέτρα ( 51 ) και οι διατάξεις σχετικά με την αρχή «ο ρυπαίνων πληρώνει» ( 52 ) ούτε οι ειδικές διατάξεις για τα ιαματικά λουτρά και τις ιαματικές πηγές ( 54 ). Η τροπολογία 56 , που αναφερόταν στο INSPIRE (Υποδομή για Χωρικές Πληροφορίες στην Ευρώπη)[2], επίσης δεν συμπεριλήφθηκε. Τέλος, θεωρήθηκε ότι θα ήταν άστοχο να περιληφθούν στην οδηγία συστάσεις για έρευνες και ως εκ τούτου οι τροπολογίες 95 και 100 δεν έγιναν δεκτές.

3.2.4 Τροπολογίες του Κοινοβουλίου που έγιναν δεκτές πλήρως, εν μέρει ή καταρχήν από την Επιτροπή αλλά δεν ενσωματώθηκαν στην κοινή θέση

Οι τροπολογίες 1 , 8 , 15 , 22 , 24 , 25 , 36 , 37 , 38 , 41 , 46 και 91 έγιναν δεκτές εν μέρει ή καταρχήν από την Επιτροπή αλλά δεν ενσωματώθηκαν στο κείμενο της τελικής κοινής θέσης. Ορισμένες από τις ως άνω τροπολογίες αφορούσαν συντακτικές αλλαγές όπως την προσθήκη του όρου «χημική» στην ρύπανση σε όλο το κείμενο ( 1 ) και των λέξεων «ως αποτέλεσμα των επιπτώσεων των δραστηριοτήτων του ανθρώπου» στο άρθρο 5 ( 37 ) άλλες ήταν ουσιαστικότερες (παραδείγματος χάρη η ενσωμάτωση νέας αιτιολογικής σκέψης για τις γεωργικές / δασοκομικές πρακτικές ( 8 ), νέοι ορισμοί σχετικά με τη «συγκέντρωση μη εκτεθειμένου περιβάλλοντος» (ενίοτε αναφερόμενη ως «συγκέντρωση βάθους, υποβάθρου, φυσιολογική συγκέντρωση ρύπων» και η οποία στην ελληνική μετάφραση του Κοινοβουλίου αποδόθηκε ως «υποβόσκουσα συγκέντρωση») ( 22 ) και την «βασική συγκέντρωση» ( 24 , 38 ) ή αναφορές στα φυσικά γεωγενή επίπεδα που καθορίζονται για τους ρύπους ( 91 ), που θα ήταν χρήσιμα και σύμφωνα με την κοινή θέση. Η πιθανή πρόταση οδηγίας για την τροποποίηση του παραρτήματος Ι της πρότασης επίσης δεν έγινε δεκτή ( 36 ). Δεν ενσωματώθηκε στο κείμενο νέο άρθρο για τις μεθόδους μέτρησης (όπως πρότεινε η τροπολογία 41 ) αν και θα ήταν σύμφωνο προς την αντίστοιχη διάταξη της κοινής θέσης στο παράρτημα IV, παράγραφοι 1.2 εδάφια (β) και (γ) της πρότασης. Τέλος δεν συμπεριλήφθηκε στην κοινή θέση αναφορά σε μέτρα για τη διασφάλιση του ελέγχου των υπογείων υδάτων ( 46 ).

3.2.5 Συμπληρωματικές μεταβολές που επέφερε το Συμβούλιο στην πρόταση

Στο άρθρο 1, η τελευταία παράγραφος διευρύνθηκε ώστε να περιλάβει αναφορά στη διάταξη σχετικά με την «πρόληψη ή τον περιορισμό» της οδηγίας πλαίσιο για το νερό και ενσωματώθηκε ως χωριστή παράγραφος 2.

Περιλήφθηκε νέος ορισμός σχετικά με τα ποιοτικά πρότυπα για τα «υπόγεια ύδατα» στο άρθρο 2 παράγραφος 1 καθώς και την «τιμή κατωφλίου ρύπων» που συνδέεται πλέον με τον συγκεκριμένο ορισμό (άρθρο 2 παράγραφος 2). Οι ορισμοί που έφεραν προηγουμένως τον αριθμό 2 και 3 (και είναι πλέον οι ορισμοί 3 και 4) τροποποιήθηκαν ελαφρά συμπεριλαμβάνοντας αναφορά στον «περιβαλλοντικό κίνδυνο» (ορισμός 3) ενώ οι «έμμεσες απορρίψεις» στην «εισροή» (που καλύπτει τόσο τις άμεσες όσο και τις έμμεσες εισαγωγές ρύπων στα υπόγεια ύδατα).

Στην αρχική πρόταση το άρθρο 3 αφορούσε τα κριτήρια συμμόρφωσης για την καλή χημική κατάσταση των υπογείων υδάτων, και ακολουθούσαν απαιτήσεις σχετικά με την καθιέρωση των τιμών κατωφλίου. Αυτό έχει πλέον αλλάξει με την κωδικοποίηση των κριτηρίων για την αξιολόγηση της χημικής κατάστασης των υπογείων υδάτων στο άρθρο 13 συγκεκριμένα με την καθιέρωση «ποιοτικών προτύπων για τα υπόγεια ύδατα» και «τιμών κατωφλίου» καθώς και συμπεριλαμβάνοντας απαιτήσεις σχετικά με την καθιέρωση των τελευταίων με συμπληρωματικές διατάξεις για τα διασυνοριακά υπόγεια ύδατα. Η ημερομηνία κατά την οποία επιβάλλεται να κοινοποιηθούν οι τιμές κατωφλίου άλλαξε από το 2006, που είχε προτείνει η Επιτροπή, στο 2008.

Η αναδιάρθρωση του άρθρου 3 είχε ως λογική συνέπεια όλα τα στοιχεία σχετικά με τη συμμόρφωση να παρατεθούν πλέον στο άρθρο 4, συμπεριλαμβανόμενων των διατάξεων που αρχικά είχαν καλυφθεί με το παράρτημα Ι (και ιδίως την υποσημείωση 22), εξασφαλίζοντας ταυτόχρονα ελαστικότητα ως προς την αρχή «ένα εκτός όλα εκτός» (ήτοι την αρχή που προβλέπει ότι όταν σε ένα σημείο παρατηρείται υπέρβαση του προτύπου αυτό αρκεί για να ταξινομηθούν τα υπόγεια ύδατα ως υπόγεια ύδατα ανεπαρκούς χημικής κατάστασης) με μία προσέγγιση που να βασίζεται στους υφιστάμενους κινδύνους.

Το πνεύμα του άρθρου 5 παραμένει ως είχε στην αρχική πρόταση αλλά περιλαμβάνει πλέον διατάξεις που εισήχθησαν από το τέως παράρτημα IV, με αποτέλεσμα να καθίσταται αναλυτικότερο. Συμπεριλήφθηκε νέα διάταξη όσον αφορά τους λόγους που συντρέχουν για να οριστεί η έννοια του εναρκτήριου σημείου αναστροφής των τάσεων.

Το άρθρο 6 διευρύνθηκε επίσης ουσιαστικά καλύπτοντας διατάξεις σχετικά με την «πρόληψη ή τον περιορισμό» εισροών ρύπων (αντί να γίνεται αναφορά στις έμμεσες απορρίψεις όπως συνέβαινε στην αρχική πρόταση). Οι ρύποι των οποίων οι εισροές πρέπει να προλαμβάνονται ή να περιορίζονται και τα αντίστοιχα μέτρα διευκρινίζονται στο άρθρο 6 παράγραφος 1. Νέες διατάξεις σχετικά με τις διάχυτες πηγές περιλαμβάνονται στο άρθρο 6 παράγραφος 2. Τέλος, σειρά εξαιρέσεων, που είτε αναφέρονται σε διατάξεις της οδηγίας πλαίσιο για το νερό και της οδηγίας 80/68/ΕΟΚ είτε τονίζουν τις επιτρεπόμενες πρακτικές διαχείρισης των υδάτων, ενσωματώθηκαν στο άρθρο 6 παράγραφος 3.

Το άρθρο 7 τροποποιήθηκε ελαφρά και αναφέρεται πλέον σε «οιαδήποτε νέα διαδικασία έγκρισης» αντί να γίνεται αναφορά σε «προκαταρκτικές έρευνες και έκδοση αδειών».

Το άρθρο 8 παραμένει βασικά αμετάβλητο.

Ο πυρήνας του κειμένου του άρθρου 9 επίσης παραμένει αμετάβλητος, αλλά τροποποιήθηκε η ημερομηνία εφαρμογής σε 24 αντί 18 μήνες.

Βελτιώθηκε η σαφήνεια του παραρτήματος Ι μετατρέποντας τις σημειώσεις σε χωριστές παραγράφους που διευκρινίζουν το πεδίο εφαρμογής και την ισχύ των ποιοτικών προτύπων για τα υπόγεια ύδατα. Το σχόλιο στη δεξιά στήλη του πίνακα που αφορά τις αζωτούχες ενώσεις διευρύνθηκε ώστε να καλύπτει όλες τις δραστηριότητες που εμπίπτουν στο πεδίο εφαρμογής της οδηγίας 91/676/ΕΟΚ αντί να αναφέρεται αποκλειστικά και μόνο σε ζώνες που είναι ευπαθείς στη νιτρορρύπανση. Τέλος περιλήφθηκε στον πίνακα η τιμή 0,5 µg/l για το «σύνολο των φυτοφαρμάκων».

Τροποποιήθηκε η αλληλουχία των παραρτημάτων ΙΙ και ΙΙΙ. Το παράρτημα ΙΙ, μέρος Α αφορά πλέον τις κατευθυντήριες γραμμές για την καθιέρωση τιμών κατωφλίου (νέο κείμενο το οποίο ευθυγραμμίζεται προς την τροπολογία 65 του Ευρωπαϊκού Κοινοβουλίου). Ελάχιστοι κατάλογοι ουσιών ή ιόντων που αφορούν τις τιμές κατωφλίου περιλήφθηκαν στο μέρος Β, χωρίζοντας τους πίνακες (που αρχικά ήταν το παράρτημα ΙΙΙ) σε τρεις διαφορετικές κατηγορίες και διευκρινίζοντας ότι οι τιμές κατωφλίου που συνδέονται με τις συγκεντρώσεις άλατος λόγω ανθρωπογενών δραστηριοτήτων μπορεί να υπολογίζονται βάσει των θειικών ιόντων, του χλωρίου ή της ηλεκτρικής αγωγιμότητας. Το μέρος Γ του παραρτήματος περιλαμβάνει πλέον το τέως μέρος Β του παραρτήματος ΙΙΙ με επιπλέον λεπτομέρειες που βελτιώνουν το κείμενο.

Το παράρτημα ΙΙΙ αφορά πλέον την αξιολόγηση της χημικής κατάστασης των υπόγειων υδάτων και διευρύνει το αρχικό κείμενο του τέως παραρτήματος ΙΙ με λεπτομέρειες και παραπομπές στο άρθρο 4.

Τέλος το παράρτημα IV απλοποιήθηκε για να παράσχει γενικές απαιτήσεις μάλλον παρά προδιαγραφές, ιδίως όσον αφορά τη χρονική διάρκεια, που ενδέχεται να μην ισχύουν για όλες τις περιπτώσεις υπογείων υδάτων στην Ευρώπη. Αντιστοίχως διεγράφησαν οι πίνακες των αρχικών παραγράφων 1.2(γ) και 2.3 και προσετέθησαν νέες απαιτήσεις σχετικά με τις τοποθεσίες και τις συχνότητες παρακολούθησης.

4- ΣΥΜΠΕΡΑΣΜΑ

Οι αλλαγές εκ μέρους του Συμβουλίου συμβάλλουν στη διευκρίνηση της πρότασης και ευθυγραμμίζουν την εφαρμογή της προς τις αντίστοιχες διατάξεις της οδηγίας πλαίσιο για το νερό. Ως εκ τούτου η Επιτροπή υποστηρίζει την κοινή θέση.

[1] COM(2003) 550 τελικό, 19.9.2003

[2] COM(2004) 516 τελικό